СОФОКЛЕ-АНТИГОНА

Прочитати дело у целини

|  |  |
| --- | --- |
|  | Трагедија је везана за настанак позоришта у Грчкој, у петом веку пре нове ере. Узроци због којих су страдали трагични јунаци античких трагедија најчешће нису били резултат неког моралног преступа, већ последица неке погрешке (hybris-a), несвесног преступа или уверења порема коме се поступа или које се једноставно саопшава. Најзначајнији антички трагичари били су **Есхил, Софокле и Еурипид**. Грађу за своје трагедија најчешће су проналазили у Хомеровим или Хесиодовим митовима. Па је и Софокле, на грађи мита о Едипу, написао неколико трагедија: Антигона, Цар Едип, Едип на Колону. У миту о Едипу то су покушали и Лај и Едип, и због тога су морали да страдају.  Сам почетак трагедије наставља се на **мит о Едипу** и трагичну судбину његове родоскврне деце – Етеокло и Полиник умиру у сукобу око власти, али то је само продужетак трагичног мита о Едипу и његовим потомцима.  **Трагедија** је једна од две основне драмске врсте у којој је *кроз тријумф и страдање протагносте дата парадоксална слика људске судбине*. Оно што је заједничко трагедијама из различитих епоха европске цивилизације јесте управо да је патња и страдање човека изузетних особина, *представљена као последица његовог слободног и херојског деловања*. Трагички јунак својим деловањем пркоси судбини којој подлеже.  Антигона приказује трагичну судбину *умне заслепљености и радикалног аутократизма* (неограничена владавина једног човека), оличеног у лику Креонта. Креонт представља државну власт, и својом одлуком да се Полиник, као противник Тебе, не сахрани како достоји, он се супротставља старијим и важнијим законодавцима Диву и Правди. Драмски сукоб до ког долази представља, уствари сукоб закона и правде, који нису нужно једно те исто. У овој трагедији се, међутим, приказује и сукоб два начела: принцип неприкосновене неразумне власти (мушки принцип), оличен у лику Креонта, и начело љубави (женски принцип), коју представља Антигона.  Антигона се супротставља Креонтовој наредби верујући да поступа исправно и по божанским законима једино ваљано. Убеђења којима се она води су сестринска љубав и божанска правда – свештени закон поштовања мртвих, по коме право на последњу пошту има сваки покојник, а камоли рођени брат. Зато она свој наум назива *светим сагрешењем*, јер у очима закона прописаног од стране државе и њеног аутократског представника Креонта – она греши, али с друге стране она испуњава свету сестринску, па ако ћемо и људску дужност, да се покојнима пружи миран починак. А када Антигона, на почетку трагедије загонетно каже да зна *коме треба годит` највише*, она тада мисли на вољу богова, јер како Коловођа у трагедији упозорава – *Ко мртве поштује, бозима драг је*. Међутим, наставља и речима да *владарски оштри кршити закон грађанин прави никако не сме*. У томе је Антигонино сагрешење и њена трагична кривица.  Антигона зна да својим чином свесно изазива смрт, она је дакле, свесна своје трагичне судбине, што је и чини трагичним јунаком. Њена жртва, међутим, није узалудна. Она би требало да подари мир њеној намученој и за патњу судбински предоређеној породици. Кривица тражи казну и жртву (*За оца мучиш муку ту*), а смисао Антигонине жртве је у тежњи да се њоме поврати нарушени склад у свету и човеку самом:  „Кад сиђем, заиста ћу оцу, надам се,  Ја мила доћи, мила стићи и теби,  О, мајко, - мила теби, драги брате мој;  Те ја вас мртве својим опрах рукама  И накитих, па излих жртву надгробну.“  Креонтови разлози за забрањивање Полиникове сахране проистичу из тога што је Полиник био државни непријатељ Тебе. Креонт се, међутим, оглушује о божанске законе о томе да се према мртвима односити са дужним поштовањем. Скрнављење лешева, или како пророк Тиресија то назива – *мртваца опет убити* – један је од најстрожих преступа у античког многобожачкој религији. Са Креонтовим наређењем нико се не слаже: ни Антигона, ни Исмена, ни хор, ни Хемон, ни врач, нити ико од осталих грађана. Он ипак остаје тврдоглав и самовољан по питању свог наума. Баш пред саму катастрофу и он ће признати да се огрешио о законе који забрањују скрнављење мртваца. Креонта на крају доживљавамо као сломљеног аутократа, који је разорио срећу своје породице и још у позној старости мора да се учи мудрости. Креонт као државник морао је водити рачуна о томе да наредбе и социјални имепративи које изричу не садрже ништа што би вређало људско достојанство и противило се друштвено-моралним принципа.    Антигона, као носилац трагичког патоса поседује и особине које прате такве карактере, доследност, доброту и племенитост. Она је пре свега одана. То видимо и из тога што је, након Едиповог изгнанства из Тебе, годинама пратила оца на његовим лутањима. Њена оданост сада се преноси на другог члана породице, ког она сматра оштећеним – а то је Етеокло. Њен главни мотив и извор снаге јесте сестринска љубав према брату. |
|  | ***ПРИПРЕМНА ПИТАЊА ЗА АНАЛИЗУ ДЕЛА***   * *Одредите тему Софоклове Антигоне. – Уочите и образложите драмски сукоб је у трагедији. Која два начела уочавате у овом драмском сукобу.* * *Образложите са каквим предубеђењима се Антигона супротставља Креонтовој наредби. – Објасните синтагму „свето сагрешење“ којом Антигона изражава оно што намерава да уради. – Протумачите Антигонине речи – „Ја знадем коме треба годит` највише.“ Објасните значај Антигониних речи Креонту:*   *„И не мишљах твој проглас да је тако јак*  *Да неписане, вечне божје законе*  *ти као смртан човек надмашити смеш.*  *Јер они трају, не од данас, јуче – не,*  *Већ одувек, и нико не зна откад су.“*   * *Како доживљавате лик Креонта? Шта подразумева његову сигурност и самоувереност?Објасните његову уметничку улогу у трагедији?* * *Образложите каквим начелима се води Креонт? Објасни ко све пружа отпор Креонтовом кажњавању Антигоне и зашто. Како је Тиресија утицао на промену Креонтове одлуке о кажњавању Антигоне?Опиши каквог нам Креонта приказује трагичан епилог „Антигоне“.* * *Које врлине препознајеш у Антигонином лику. Поред вере да поступа сходно божанским законима, шта даје додатну снагу Антигони да се супротстави Креонту?*   **ПРЕПИСАТИ У СВЕСКЕ**   |  | | --- | | **„Антигона“ Софокле**  **античка трагедија – V век пре нове ере; култ бога Диониса**  **трагичка кривица – погрешка, несвесни преступ, уверење**  **најпознатији трагичари: Есхич, Софокле и Еурипид**  **митска заснованост трагедије - мит о Едипу**  **Антигона – љубав, божански закони, оданост, племенитост, доброта**  **Креонт – владарски закони, самовоља, аутокретичност, заслепљеност**  **„За љубав, а не за мржњу, ја рођена сам.“** | |

|  |
| --- |
|  |